CELEX: C2007/297/52
Language: el
Date: 2007-12-08 00:00:00
Title: Υπόθεση C-479/07: Προσφυγή της 26ης Οκτωβρίου 2007 — Γαλλική Δημοκρατία κατά Συμβουλίου της Ευρωπαϊκής Ενώσεως

8.12.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 297/32
            
         Προσφυγή της 26ης Οκτωβρίου 2007 — Γαλλική Δημοκρατία κατά Συμβουλίου της Ευρωπαϊκής Ενώσεως
   (Υπόθεση C-479/07)
   (2007/C 297/52)
   Γλώσσα διαδικασίας: η γαλλική
   Διάδικοι
   
      Προσφεύγουσα: Γαλλική Δημοκρατία (εκπρόσωποι: E. Belliard, G. de Bergues και A.-L. During)
   
      Καθού: Συμβούλιο της Ευρωπαϊκής Ενώσεως (εκπρόσωποι: A. De Gregorio Merino και M.-M Joséphidès)
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να ακυρώσει τον κανονισμό (ΕΚ) 809/2007 του Συμβουλίου, της 28ης Ιουνίου 2007, για την τροποποίηση των κανονισμών (ΕΚ) 894/97, (ΕΚ) 812/2004 και (ΕΚ) 2187/2005 όσον αφορά τα παρασυρόμενα δίχτυα (1),
            
         
               —
            
            
               να καταδικάσει το Συμβούλιο της Ευρωπαϊκής Ενώσεως στα δικαστικά έξοδα.
            
         Ισχυρισμοί και κύρια επιχειρήματα
   Με την προσφυγή της που κατατέθηκε στη Γραμματεία του Πρωτοδικείου στις 10 Οκτωβρίου 2007 (παρελήφθη με τηλεαντίγραφο της 5ης Οκτωβρίου 2007) και παραπέμφθηκε στο Δικαστήριο κατ' εφαρμογή των άρθρων 51 και 54, δεύτερο εδάφιο, του Οργανισμού του Δικαστηρίου, με διάταξη του Πρωτοδικείου (όγδοο τμήμα) της 26ης Οκτωβρίου 2007, η προσφεύγουσα αμφισβητεί τον ορισμό του όρου «παρασυρόμενα δίχτυα» που δέχθηκε το Συμβούλιο με τον κανονισμό 809/2007 στο μέτρο που ο κανονισμός αυτός περιλαμβάνει μεταξύ των παρασυρομένων διχτύων και τα σταθεροποιημένα δίχτυα, όπως είναι τα απλάδια για τον τόνο. Επεκτείνοντας και σ' αυτά τα δίχτυα την απαγόρευση των παρασυρομένων διχτύων που θεσπίζουν οι κανονισμοί 894/2007, 812/2004 και 2187/2005, ο προσβαλλόμενος κανονισμός ενέχει παράβαση τόσο της υποχρεώσεως αιτιολογίας όσο και των αρχών της αναλογικότητας και της απαγορεύσεως των διακρίσεων.
   Με τον πρώτο ισχυρισμό, η προσφεύγουσα υποστηρίζει ότι το Συμβούλιο παρέβη την υποχρέωση αιτιολογίας παραλείποντας να παραθέσει στον προσβαλλόμενο κανονισμό αφενός, τους λόγους που το ώθησαν να περιλάβει τα σταθεροποιημένα δίχτυα μεταξύ των παρασυρομένων διχτύων και συνεπώς να διευρύνει το ουσιαστικό πεδίο εφαρμογής των περιορισμών που ισχύουν για αυτά τα είδη διχτύων και, αφετέρου, τις επιστημονικές και τεχνικές γνώμες στις οποίες στηρίχθηκε για να υιοθετήσει το μέτρο αυτό.
   Με τον δεύτερο ισχυρισμό, η προσφεύγουσα επικρίνει, ως προδήλως ακατάλληλο μέτρο την απαγόρευση των σταθεροποιημένων διχτύων όπως είναι τα απλάδια για τον τόνο τόσον από τη σκοπιά του στόχου που επιδιώκουν οι προαναφερθέντες κανονισμοί δηλαδή του περιορισμού της ανεξέλεγκτης επέκτασης των αλιευτικών δραστηριοτήτων που πραγματοποιούνται με παρασυρόμενα δίχτυα όσο και από τη σκοπιά του στόχου του περιορισμού των παρεμπιπτόντων αλιευμάτων. Η αλιεία με απλάδια για τον τόνο πραγματοποιείται σε πολύ μικρή κλίμακα από μικρό αριθμό πλοίων μικρού μεγέθους και αποτελεί στην πραγματικότητα δραστηριότητα βιοτεχνίας που ασκείται σε μικρό τμήμα των ακτών της Μεσογείου και δεν ενέχει κανένα κίνδυνο ανεξέλεγκτης επέκτασης. Εξάλλου στα απλάδια για τον τόνο έχουν εφαρμοστεί τεχνικές προσαρμογές προκειμένου να μειωθεί στο μέγιστο ο κίνδυνος παρεμπιπτόντων αλιευμάτων και ιδίως των προστατευομένων ειδών.
   Με τον τρίτο ισχυρισμό, η προσφεύγουσα προβάλλει τέλος παραβίαση της αρχής της απαγορεύσεως των διακρίσεων εφόσον ο προσβαλλόμενος κανονισμός αντιμετωπίζει τα απλάδια για τον τόνο κατά τον ίδιο τρόπο με τα παρασυρόμενα δίχτυα ενώ η περίπτωση της μιας και της άλλης κατηγορίας διχτύων είναι διαφορετική τόσο λόγω των ειδικών τεχνικών χαρακτηριστικών των απλαδιών για τον τόνο όσο και λόγω του μικρού αριθμού πλοίων που την ασκούν και της μικρής κλίμακας των οικείων αλιευτικών δραστηριοτήτων.
   
      (1)  ΕΕ L 182, σ. 1.